**Gunsmith Cats** je japanska anime serija žanra akcijska komedija koju je režirao Takeshi Mori po istoimenoj mangi. Serija je objavljena isključiva na video tržištu i ima samo 3 epizode.

Philip Brophy je usporedio *Gunsmith Cats* sa ženskom verzijom serijala *Smrtonosno oružje*. Autor mange Kenichi Sonoda iskoristio je Chicago kao nadahnuće za radnju. Radi potrebe animea, neki tmurniji konteksti stripa - ovisnost o drogama i dječja prostitucija - izbačeni su iz priče kako bi se naglasak stavio na humoristični ugođaj.

Radnja
------

Chicago. Rally i May su dvije djevojke opsjednute oružjem pa stoga i vode malu trgovinu koja prodaje puške, pištolje i bombe. Usput dodatno zarađuju kao lovci na glave, a njihova prijateljica je plaha Becky. Jednog dana u njihovu trgovinu uđe inspektor Bill, zadužen za kontrolu oružja, te im "ponudi" da mu pomognu uhititi lokalnog kriminalca ili će im zatvoriti dućan zbog neposjedovanja dozvole i neplaćanja poreza. Rally i May nevoljko pristaju pomoči, no ubrzo se upletu u opasan milje kriminala u koji je upleten i sam političar Edward Haints koji se kandidira za gradonačelnika, pa im mafijaši pošalju rusku atentatoricu Natašu da ih likvidira.

Glasovi
-------

* Rally Vincent - Michiko Neya
* Minnie May Hopkins - Kae Araki
* Becky - Aya Hisakawa
* Bill Collins - Hochu Otsuka
* Jonathan Washington - Daisuke Gori

Kritike
-------

> Ovdje imamo dinamičnu akcijsku seriju koja je za glavu ispred ostalih izdanaka žanra. Kenichi Sonoda ima oko za detalje. Htio je da okolina bude smještena u Chicago pa je osobno otišao u taj grad i napravio fotografije ulica...Ono što najviše nagriza ovaj anime je to da je sve samo akcija i ništa više. Htio sam više saznati o Rally i o prošlosti od Nataše i kako su postali to što jesu.
> 
> – Kain

> Događaji se odigraju iz čiste podobnosti, a ne logike, te stoga ništa ne treba objašnjenja. To ne znači da će se uvrijediti inteligencija gledatelja nego samo da ne treba nikakva osobita kako bi se uživalo u priči...Akcija je jedno područje gdje smatram da anime zapravo nadmašuje mangu. Iako priznajem da je Sonoda sposoban u stvaranju prekrasnih akcijskih scena u crno-bijelom, jednostavno se ne može usporediti sa akcijom u boji i glasnim zvučnim efektima.
> 
> – Anime Critic

> Animacija je tečna i brza kada je potrebno, uvečavajući akciju do potpune slave. Scenarij je također vjeran stilu stripa, sa razmjerno inteligentnom pričom (iako je doduše predvidljiv), lagano začinjen kemijom između Rally i May. Čak ni sinkronizacija nije toliko loša.
> 
> – Raphael See

Izvori
------

1. ↑  Brophy 2005. str. 118
2. ↑  McCarthy 2008. str. 197
3. ↑  „*Gunsmith Cats Review*". Animeacademy. 14-04-2004. Pristupljeno 25-07-2011.
4. ↑  „*Gunsmith Cats Review*". Anime Critic. Arhivirano iz originala na datum 2009-04-13. Pristupljeno 25-07-2011.
5. ↑  Raphael See. „*Gunsmith Cats Review*". THEM Anime Reviews 4.0. Pristupljeno 25-07-2011.

Literatura
----------

* Brophy, Philip (2005). *100 Anime*. BFI Publishing. ISBN 1844570843.
* McCarthy, Helen (2008). *500 Essential Anime Movies: The Ultimate Guide*. Ilex. ISBN 1905814283, 9781905814282.

Vanjske poveznice
-----------------

* *Gunsmith Cats* na Internet Movie Databaseu
* *Gunsmith Cats* na Anime News Network
* *Gunsmith Cats* na AnimeNfo
* Online manga[*mrtav link*]